題李季章中書舍人石林堂
作者：楊萬里
朝代：宋

paragraphs: 紫微仙人今太白，不愛好官愛奇石。
頃從道山歸雪山，一葉漁船一橫笛。
船過宣池月滿空，乘雲飛上九華峰。
十指一掇九芙蓉，和月擎取歸船中。
歸到雁湖秋水碧，萬斛酒船觴九客。
蟇頤諸峰作不速，不待折簡登几席。
儂與石兄殊不疎，問訊別來安穩無。